Efter en årrække med dalende omsætning og underskud kom Bibelselskabet ud af 2011 med et plus på bundlinjen på 222.708 kroner efter afskrivninger og finansielle poster.

Det fremgår af Bibelselskabets årsberetning og regnskab for 2011.

- Danskernes store interesse for tro og religion har heldigvis også kunnet mærkes i Bibelselskabet, siger generalsekretær Morten Thomsen Højsgaard.

Selskabet mener ikke uventet, at enhver borger skylder sig selv at læse den bog, som har haft den allerstørste indvirkning på vores kultur og etik.

I 2011 har Bibelselskabet udgivet Bibelen som e-bog og som app til iPhone og iPad.

Der er lavet særlige udgaver til bestemte målgrupper, for eksempel skoleelever, konfirmander eller folk på pilgrimsvandring, der har brug for en vandtæt bibel, fortæller generalsekretæren.